[Moderni trgovinski sporazumi EU-a](https://policy.trade.ec.europa.eu/development-and-sustainability/sustainable-development/sustainable-development-eu-trade-agreements_en) sadrže odredbe o trgovini i održivom razvoju (TSD). EU i njezini trgovinski partneri moraju: pridržavati se radnih i okolišnih standarda, održivo trgovati prirodnim resursima, boriti se protiv nelegalne trgovine ugroženim vrstama, poticati trgovinu koja podržava rješavanje klimatskih promjena te promovirati društveno odgovorna poduzeća. Također, EU koristi trgovinske sporazume na način da potiče održivu javnu nabavu i otklanja trgovinske i investicijske prepreke u pogledu obnovljivih izvora energije. Održavaju se redoviti sastanci između EU-a i njezinih trgovinskih partnera o provedbi TSD odredbi. [Domaće savjetodavne skupine](https://policy.trade.ec.europa.eu/eu-trade-relationships-country-and-region/transparency-eu-trade-negotiations/domestic-advisory-groups_en) u EU i zemljama partnerima okupljaju okolišne, radne i poslovne organizacije kako bi razgovarali o provedbi TSD odredbi trgovinskih sporazuma. S druge strane, EU države članice redovito dobivaju informacije na sastancima Stručne skupine za trgovinu i održivi razvoj koja je sačinjena od predstavnika nadležnih nacionalnih tijela i predstavnika Europske komisije. EU u svojim trgovinskim sporazumima ima odredbe o trgovini i održivom razvoju s:

* Kanadom – [Sveobuhvatni gospodarski i trgovinski sporazum](https://eur-lex.europa.eu/legal-content/HR/TXT/PDF/?uri=OJ:L:2017:011:FULL&from=HR)
* Srednjom Amerikom – [Sporazum o pridruživanju](https://eur-lex.europa.eu/legal-content/HR/TXT/PDF/?uri=CELEX:22012A1215(01)&from=EN)
* Kolumbijom-Peruom-Ekvadorom – [Sporazum o trgovini s Kolumbijom i Peruom](https://eur-lex.europa.eu/legal-content/HR/TXT/PDF/?uri=CELEX:22012A1221(01)&from=EN) kojem se [pridružio Ekvador](https://eur-lex.europa.eu/legal-content/HR/TXT/PDF/?uri=CELEX:22016A1224(01)&from=EN) 2017. godine
* Gruzijom – [Sporazum o pridruživanju](https://eur-lex.europa.eu/legal-content/HR/TXT/PDF/?uri=CELEX:02014A0830(02)-20180601&from=EN)
* Japanom – [Sporazum o gospodarskom partnerstvu](https://eur-lex.europa.eu/resource.html?uri=cellar:cf1c4c42-4321-11e8-a9f4-01aa75ed71a1.0001.02/DOC_2&format=PDF" \l "page=440)
* Moldovom – [Sporazum o pridruživanju](https://eur-lex.europa.eu/legal-content/HR/TXT/PDF/?uri=CELEX:02014A0830(01)-20180824&from=EN)
* Singapurom – [Sporazum o slobodnoj trgovini](https://eur-lex.europa.eu/legal-content/EN/TXT/PDF/?uri=CELEX:22019A1114(01)&from=EN#page=96)
* Korejom – [Sporazum o slobodnoj trgovini](https://eur-lex.europa.eu/legal-content/EN/TXT/PDF/?uri=OJ:L:2011:127:FULL&from=EN)
* Ukrajinom – [Sporazum o pridruživanju](https://eur-lex.europa.eu/legal-content/HR/TXT/PDF/?uri=CELEX:22014A0529(01)&from=EN)
* Vijetnamom – [Sporazum o slobodnoj trgovini](https://eur-lex.europa.eu/legal-content/HR/TXT/PDF/?uri=CELEX:22020A0612(01)&from=EN)
* Ujedinjenim Kraljevstvom – [Sporazum o trgovini i suradnji](https://eur-lex.europa.eu/legal-content/HR/TXT/PDF/?uri=CELEX:22021A0430(01)&from=EN)

Sporazumi koji sadrže odredbe o trgovini i održivom razvoju i koje je potrebno ratificirati s:

* Kinom – [Sveobuhvatni investicijski sporazum](https://trade.ec.europa.eu/doclib/docs/2021/january/tradoc_159346.pdf)
* Mercosurom – [Sporazum o pridruživanju](https://trade.ec.europa.eu/doclib/docs/2019/july/tradoc_158166.%20Trade%20and%20Sustainable%20Development.pdf)
* Meksikom – [modernizacija](https://policy.trade.ec.europa.eu/eu-trade-relationships-country-and-region/countries-and-regions/mexico/eu-mexico-agreement/agreement-principle_en) Globalnog sporazuma između EU i Meksika
* Novim Zelandom – [Sporazum o slobodnoj trgovini](https://policy.trade.ec.europa.eu/eu-trade-relationships-country-and-region/countries-and-regions/new-zealand/eu-new-zealand-agreement/documents_en)

U tekućim trgovinskim pregovorima EU je predložila TSD odredbe s:

* Čileom – [modernizacija](https://policy.trade.ec.europa.eu/eu-trade-relationships-country-and-region/countries-and-regions/chile/documents_en) Sporazuma o pridruživanju
* Australijom – [Sporazum o slobodnoj trgovini](https://policy.trade.ec.europa.eu/eu-trade-relationships-country-and-region/countries-and-regions/australia/eu-australia-agreement/documents_en)
* Indonezijom - [Sporazum o slobodnoj trgovini](https://policy.trade.ec.europa.eu/eu-trade-relationships-country-and-region/countries-and-regions/indonesia/eu-indonesia-agreement/documents_en)

Ukoliko države članice ili predstavnici civilnog društva u EU-u smatraju da je neka od TSD obveza prekršena mogu podnijeti prigovor u [Jedinstvenu ulaznu točku](https://trade.ec.europa.eu/access-to-markets/en/content/single-entry-point-0) (Single Entry Point). Službe unutar Komisije razmotrit će prigovor i odlučiti o daljnjem postupanju. Komisija je izradila [Obrazac za prigovor](https://trade.ec.europa.eu/access-to-markets/en/contact-form?type=COMPL_TSD_GSP) glede kršenja odredbi o radnim pravima, klimatskim promjenama i okolišu i Operativne smjernice za Jedinstvenu ulaznu točku. Također, Jedinstvena ulazna točka nudi mogućnost pružanja podrške u pogledu pripreme podnošenja prigovora na način da je se kontaktira putem elektroničke pošte: trade-single-entry-point@ec.europa.eu. Na taj način Jedinstvena ulazna točka može pomoći u donošenju odluke o tome da li podnositi prigovor te, ukoliko je potrebno, davati smjernice tijekom cijelog procesa. Upravljanje Jedinstvenom ulaznom točkom je u nadležnosti [glavnog službenika EU-a za nadzor provedbe trgovinskih pravila](https://policy.trade.ec.europa.eu/enforcement-and-protection/chief-trade-enforcement-officer_en), g. Denis Redonneta (Chief Trade Enforcement Officer – CTEO).

Službe Komisije izradile su neslužbeni dokument naslovljen „Povratne informacije i daljnji koraci za poboljšanje primjene i izvršenja poglavlja o trgovini i održivom razvoju u sporazumima EU-a o slobodnoj trgovini” 26. veljače 2018., tzv. Akcijski plan u 15 točaka. [Akcijski plan u 15 točaka](https://trade.ec.europa.eu/doclib/docs/2018/february/tradoc_156618.pdf)  vođen je naporima za daljnje poboljšanje primjene i provedbe TSD poglavlja na način da osigurava konzistentni okvir i strategiju. Njime se predlaže skup od 15 konkretnih i praktičnih mjera koje je potrebno poduzet u četiri glavna područja: (1) poboljšanje načina na koji Komisija radi zajedno s EU državama članicama i Europskim parlamentom, (2) osiguravanje doprinosa civilnog društva i socijalnih partnera u provedbi, (3) postizanje rezultata i (4) povećanje transparentnosti i komunikacija.

Nastavno na Komunikaciju o [Reviziji trgovinske politike – otvorena, održiva i odlučna trgovinska politika](https://eur-lex.europa.eu/resource.html?uri=cellar:5bf4e9d0-71d2-11eb-9ac9-01aa75ed71a1.0006.02/DOC_1&format=PDF) iz veljače 2021. provedena je revizija Akcijskog plana u 15 točaka (TSD revizija) te je Komisija 22. lipnja 2022. usvojila [Komunikaciju „Snaga trgovinskih partnerstava: zajedno za zeleni i pravedan gospodarski rast“](https://eur-lex.europa.eu/legal-content/HR/TXT/PDF/?uri=CELEX:52022DC0409&from=EN). Ovom Komunikacijom utvrđuje se način kako dodatno pojačati doprinos trgovinskih sporazuma održivom razvoju te je pristup baziran na međunarodnim radnim i okolišnim pravilima. Revizija je pokrenuta kako bi se osnažili cjelokupni trgovinski sporazumi, a ne samo TSD poglavlja, s ciljem postizanja održive trgovine u suradnji s partnerima. Tijekom revizije provedena je nezavisna komparativna studija o TSD-u i [javne konzultacije](https://policy.trade.ec.europa.eu/consultations/open-public-consultation-trade-and-sustainable-development-tsd-review_en) što je također popraćeno razmjenom gledišta s državama članicama, Europskim parlamentom i Europskim gospodarskim i socijalnim odborom. Identificirani su prioriteti i ključne akcije.

Utvrđen je prostor za poboljšanje u šest prioriteta politike: (1) potreba za proaktivnijom suradnjom s partnerima, (2) jačanje individualnog pristupa za pojedine zemlje, (3) širenje načela održivosti izvan okvira TSD poglavlja, (4) povećanje praćenja ispunjavanja obveza u pogledu trgovine i održivog razvoja, (5) jačanje uloge civilnog društva; i (6) jačanje izvršenja trgovinskim sankcijama kao krajnje mjere. Komisijina politika održivog razvoja u trgovinskim sporazumima usredotočit će se na 20 mjera po prioritetima.